J. Burian, poslanec: (2008-06-18):
Uznesenie Národnej rady Slovenskej republiky. „Národná rada Slovenskej republiky konštatuje, že viaceré skutočnosti uvedené v správe vlády Slovenskej republiky, ako aj nemožnosť dokumentovania efektivity ekonomických výsledkov hospodárenia spoločnosti Veriteľ, a. s. naznačujú viaceré zásadné právne a ekonomické pochybenia v čase od založenia spoločnosti až do procesu jej likvidácie a žiada vládu Slovenskej republiky, aby v zmysle zákona č. 513/1991 Zb. Obchodnom zákonníku v znení neskorších predpisov zabezpečila možnosť dodatočnej likvidácie spoločnosti Veriteľ, a tým umožnila vykonať také opatrenia, ktoré existujúce podozrenia vyvrátia alebo potvrdia.“ Takže ja predpokladám, že toto je nejaké kompromisné riešenie, ktoré by nemalo byť nejakým spôsobom ani problematické pre zahlasovanie opozície. Ešte aj keď teda nie je predmetom tohto bodu schôdze, nie je riešenie zostatku Veriteľa. Tak ja som si dal tú námahu a informatívne som si vyžiadal informáciu o tom, akým spôsobom bolo nakladané s  údajnými, sprenevera 180 miliónov alebo 182 miliónov Sk. Tak zásadná odpoveď je taká. Ministerstvo financií pridelilo len 500 miliónov z tých bájnych 650 miliónov korún pre ministerstvo zdravotníctva a z tých 500 miliónov bolo použitých len 470 miliónov vzhľadom na to, že teda bol ten proces iba do konca roku 2006. To je informácia, aby sme tu nezavádzali nejaké chiméry o tom, že sa niekde stratili nejaké peniaze, alebo nejakým spôsobom sa niečo nezákonného udialo. Ja na margo iba tých všetkých počtov. Skúste si spočítať, vážení poslanci, ak ušetrím 13,8 miliardy na Sociálnej poisťovni plus 8,6 miliardy Sk na Všeobecnej zdravotnej poisťovni, je to dokopy 22,4 miliardy Sk. 22,4 miliardy Sk sme v podstate vyhandlovali na štáte. Ak je toto úspech, ak je toto pokračovaním transparentnosti riešenia, no, ja si dovolím povedať, že potom asi je tu všetko normálne, čo je nenormálne a nenormálne sa stáva normálnym. Pre mňa toto určite nemôže byť normálne, ak Sociálna poisťovňa zápasí s problematikou zabezpečenia zdrojov pre druhý pilier a niekto povie, že s úspechom sme zabezpečili, že sme vyhandlovali od Sociálnej poisťovne, kde bývalá ministerka práce, sociálnych vecí pani Radičová ostro, ostro proti tomu protestovala. Jednoducho nemala šancu. A to isté Všeobecná zdravotná poisťovňa asi jednoducho akceptovala ten stav, aký je. Faktom je, že je tu veľa nezrovnalostí a možno že teda fakt skončím na tom. Niekto asi vedel veľmi dobre, že asi nebude vo vláde, preto skončil celý ten cirkus, čo sa volá Veriteľ. Skončil dva dni pred konaním volieb a takýmto spôsobom zabezpečil rýchlu likvidáciu. Iný spôsob alebo iné logické opodstatnenie nie je. A keď mi niekto bude rozprávať o tom, že má 19,4 miliardy zdokumentovaných, no fajn, fantázia, aspoň jedno číslo máme jasné. Ale my sa celý čas bavíme o tom čísle, ktoré je vrchné. To vrchné je 33,4 miliardy. Tých 33,4 miliardy, ktoré aj prezentoval pán poslanec Mikloš, bývalý minister financií, človek, ktorý mal ochrannú ruku nad týmto projektom, tak teraz dnes zisťujeme, že 22,4 miliardy sme len vyhandlovali na štáte. Ak toto je ten geniálny prístup toho celého riešenia, fakt ešte, ja si urobím tie prepočty, ale kde zostalo ďalších 8 miliárd, to fakt  ani nikto nevie. To je proste v tom celom bordeli, v ktorom celé toto zostalo. Vy si uvedomte, za tri roky zaplatiť 1,450 miliónov len výdavkov, priamych výdavkov spoločnosti Veriteľ, no, nehnevajte sa, to je také zavádzajúce, ak tu niekto bude rozprávať o tom, že sa nejaký prístroj, ja vôbec nemá šajnu o tých prístrojoch, ale či sa predražil o 200- alebo 300-tisíc korún, je pre mňa maximálne zarážajúce. Ak sa rozpráva o plynárenskom priemysle, tak 90 % svojej diskusie, pán poslane Mikloš, ktorý bol zodpovedný za privatizáciu SPP, hovorí o privatizačných prešľapoch Mečiarovej vlády. Tak ak toto má byť riešenie, tak ja neviem ako, ak ja som dotknutý, tak musím to nejako opätovať niečím iným. Ja si myslím, že na tomto bode skočím, a myslím si, že ak by som ešte vyťahoval ďalšie duplicitné úhrady, a ja tu mám niekoľko pripravených vecí, a to o iks veciach, ktoré sú až nepochopiteľné, o tom, akým spôsobom sa toto dialo, je to asi možno zbytočné. Počkajme si na to, aby nejaká renovovaná firma urobila celkovú správu, celkový obraz toho Veriteľa, potom si môžeme dať túto diskusiu. Ďakujem pekne za pozornosť. (Potlesk.)